במחקר זה אני שואלת מהן החוויות והתחושות של צעירים עולי ברית-המוצעות בעליית שנות ה-90 לישראל כלפי החברה הישראלית והחברה ה"רוסית" בישראל וכלפי הסכסוך הישראלי-פלסטיני? אוכלוסיית המחקר היא גברים ונשים שעלו לישראל מתחת לגיל 18 וגיבשו, לפחות חלקית, את זהותם במדינת ישראל. ברצוני לאמוד על אודות הבחירות החברתיות-תרבותיות של עולי ברית-המועצות מדור 1.5, וכן לבדוק את עמדותיהם ביחס לסכסוך הישראלי פלסטיני מנקודות מבט "רוסית" ו"ישראלית". שיטת המחקר היא ראיונות עומק חצי-מובנים, המסייעים לפרוס את סיפורם של המרואיינים ולהבין את האופן שבו עיצבו שתי התרבויות והחברות את זהותם של המרואיינים, את עמדותיהם כלפי התרבויות הישראלית והרוסית, את גישתם הפוליטיות ואת עמדותיהם כלפי הסכסוך הישראלי-פלסטיני. המסקנה העיקרית היא כי דור 1.5 של עולי ברה"מ לישראל מהווה מעין "חיה שלישית" שבין "הישראלי" ל"רוסי", דבר שבא לידי ביטוי הן בבחירותיהם התרבותיות של המרואיינים והן בנימוקים לדעותיהם ביחס לסכסוך הישראלי-פלסטיני. עניין זה מייחד ומבדיל את דור 1.5 של עולי ברה"מ מעליית שנות ה-90 לישראל הן מהחברה הישראלית הוותיקה והן מדור העולים הראשון.